b'\n_START_ARTICLE_\nSpedbarnskolikk\n_START_PARAGRAPH_\nSpedbarnskolikk er en medisinsk tilstand hvor et ellers friskt spedbarn gr\xc3\xa5ter uavbrutt uten noen \xc3\xa5penbar anledning (slikt som sult eller ensomhet)._NEWLINE_En vanlig tommelfingerregel for \xc3\xa5 anse et barn som \xc2\xabkolikkbarn\xc2\xbb er om det gr\xc3\xa5ter mer enn 3 timer per dag, mer enn tre dager per uke, over en periode p\xc3\xa5 mer enn tre uker.\n_START_SECTION_\n\xc3\x85rsaker\n_START_PARAGRAPH_\nDet finnes enn\xc3\xa5 ingen allment akseptert forklaring til kolikk. Visse leger hevder at det er en kombinasjon av et barns f\xc3\xb8lelsesmessige hum\xc3\xb8r, omgivelser og dets utviklede nervesystem som gj\xc3\xb8r at det lett gr\xc3\xa5ter og siden ikke klarer \xc3\xa5 h\xc3\xa5ndtere det. Andre anser at det kommer fra problem i barnets ford\xc3\xb8yelsessystem, s\xc3\xa6rskilt altfor mye magegass. Ny forskning ved Brown University viser at nesten halvparten av barn med kolikk har hatt gastro\xc3\xb8sofageal refluks.\n_START_SECTION_\nBehandling\n_START_PARAGRAPH_\nDiagnosen kolikk gis etter at alle andre muligheter er utelukket. Det finnes ikke mye \xc3\xa5 gj\xc3\xb8re med tilstanden foruten \xc3\xa5 berolige barnet, ved \xc3\xa5 la det sove, flytte det til et annet milj\xc3\xb8, vugging og lignende. Endringer i mors diett har gitt resultater i noen tilfeller. Andre tiltak kan v\xc3\xa6re \xc3\xa5 kj\xc3\xb8re en tur i bil, \xc3\xa5 gi barnet sukkervann, osv._NEWLINE_Selv om det finnes medisinering for kolikk, fors\xc3\xb8ker man \xc3\xa5 unng\xc3\xa5 det._NEWLINE_Kolikk opph\xc3\xb8rer i alminnelighet ved tre m\xc3\xa5neders alderen, men dette forskyves for for tidlig f\xc3\xb8dte barn, slik at et barn som er f\xc3\xb8dt \xc3\xa9n m\xc3\xa5ned for tidlig ofte f\xc3\xb8rst vil bli bedre ved fire m\xc3\xa5neders alder._NEWLINE_Barnelegen Harvey Karp har utviklet en teori om kolikk og en m\xc3\xa5te \xc3\xa5 roe gr\xc3\xa5tende spedbarn p\xc3\xa5. Metoden er utviklet p\xc3\xa5 bakgrunn av studier av ulike kulturer hvor spedbarn gr\xc3\xa5ter lite, og hvor kolikk sjelden forekommer, og hvordan de behandler barna der. Teorien bak metoden g\xc3\xa5r ut p\xc3\xa5 at den virker fordi den etterligner de stimuli barnet opplever mens det ligger i morens mage. Disse stimuliene er trykk (da barnet ligger ganske trangt den siste tiden i magen, gj\xc3\xb8res ved bruk av enkel reiving), posisjon, bevegelse og lyd. Teorien er at disse stimuliene trigger en avslapningsrefleks hos barnet. Det blir hevdet at barnet roer seg meget raskt n\xc3\xa5r teknikken utf\xc3\xb8res riktig. Imidlertid mangler vitenskapelig dokumentasjon i form av kliniske studier at slik behandling faktisk virker._NEWLINE_Mange foreldre opps\xc3\xb8ker alternative behandlere med kolikkbarn, deriblant kiropraktorer, homeopater og akupunkt\xc3\xb8rer. Det er imidlertid ikke dokumentert effekt av noen av disse behandlingene.'